Čaplovič, Dušan, poslanec NR SR (2011-02-02):
Takže, pán predseda, neprerušujte ma. Dovolím si tiež v zmysle toho rokovacieho poriadku vás požiadať, aby ste ma neprerušovali. Chcem znovu zopakovať, preto tu hovorím tak dlho, lebo čakám od vás, že mi začnete prikyvovať k tomu, o čom tu hovorím. O tom je to podstatné, čo sa týka maďarského občianstva (Potlesk.), čo sa týka našich maďarsko-slovenských vzťahov, čo sa týka dvojakého občianstva, ktoré bolo prijaté nad rámec európskych štandardov, ktoré tak výrazne zasiahli do nášho ľudského, demokratického prostredia v Slovenskej republike. Napokon, pán predseda Národnej rady, panie poslankyne, páni poslanci, treba sa zamyslieť nad tým, či to, čo robíme a čo konáme, je naozaj v prospech suverenity Slovenskej republiky, jej zvrchovanosti na jednej strane a na druhej strane aj v prospech všetkých občanov Slovenskej republiky. My tento problém necítime ani nevidíme, pokiaľ tento problém nie je cez médiá a cez niektoré politické špičky do tejto oblasti vnášaný. Preto si myslím, že návrh, ktorý som predložil za poslancov strany SMER – sociálna demokracia, v plnej miere spĺňa to, aby účelom tohto návrhu zákona, resp. novelizácie zákona bola optimalizovaná právna úprava nadobúdania a straty štátneho občianstva vo vzťahu k dvom protichodným javom, a tie vymenujem, po prvé, negatívnym účinkom hromadného udeľovania dvojakého štátneho občianstva na územnú súdržnosť Slovenskej republiky a, po druhé, vedľajším účinkom straty štátneho občianstva štátnymi občanmi Slovenskej republiky, ak na vlastnú žiadosť nadobudli cudzie občianstvo štátu, na území ktorého majú pobyt. Znovu opakujem, tento legitímny cieľ sleduje naša novela zákona. A pevne verím, že sa v tejto veci pozitívne zhodneme a že väčšina poslancov slovutnej Národnej rady Slovenskej republiky tento návrh podporí a potlačí ho, obrazne povediac, do druhého čítania v Národnej rade Slovenskej republiky. Verím tiež, že to, čo tu odznelo vo faktických poznámkach a v diskusii, si uvedomí každý, najmä tí, ktorí použili slová nevďaky a útočných invektív, že sa stratia z tohto parlamentu a že aj naši „výtečníci“, ako je pán poslanec Dostál a pán poslanec Matovič, sa uzemnia a budú chápať, že všetky politické strany parlamentné, ktoré sa nachádzajú v tejto Národnej rade Slovenskej republiky, sú tu legitímne. Nie je možné žiadnu politickú stranu z tejto Národnej rady, pretože tu boli zvolení, vyháňať za hranice Národnej rady Slovenskej republiky. To by skutočne z hľadiska, ak by sme toto umožnili, resp. umožnili šírenie takýchto myšlienok, samozrejme, viedlo k tomu, čoho by som bol nerád sa dožil, dožil sa toho môj otec v tridsiatich rokoch, keď potom musel odísť do západného odboja, pretože tie veci, ktoré sa diali či už na Slovensku zo strany Esterházyho strany alebo v Čechách zo strany Henleinovej strany, sa často v istých iných podobenstvách, v iných formách, v iných prejavoch vracajú aj do súčasnej stredoeurópskej politiky. Veľmi vždy človek zvažuje, ako sa má chovať, samozrejme, k suverénnym našim partnerom v Maďarskej republike, k ich politickým reprezentantom teraz v parlamente, či tam ide o výbory a tak ďalej, s ktorými by sme mali v rámci predsedníctva vo Vyšehradskej štvorke rokovať, aj v rámci predsedníctva Maďarskej republiky v rámci Európskej únie, ale považujem za dôležité, aby sme si zachovali skutočne chladnú hlavu, zdravý rozum a nebáli sa priznať, že sme hrdí občania Slovenskej republiky a že pre túto Slovenskú republiku sme schopní urobiť všetko, aby občania Slovenskej republiky sa cítili tuná ako doma, v bezpečí a mali prácu, mali sociálne zabezpečenie, zdravotné zabezpečenie, vzdelávacie aktivity vrátane kultúry, to všetko, aby sme im tieto predpoklady, ktoré oni od nás očakávajú, splnili. Verím tomu, že spoločnými silami k tomu dospejeme. Ďakujem vám veľmi pekne za pozornosť. (Potlesk.)